钦定古今图书集成/理学汇编/经籍典/第187卷 > 宋程子遗书 > 《春秋》
## 钦定古今图书集成/理学汇编/经籍典/第187卷 > 宋程子遗书 > 《春秋》

五经之有《春秋》，犹法律之有“断例”也。律令唯言其法，
至于“断例”，则始见其法之用也。

学《春秋》亦善。一句是，一事是非便见于此。此亦穷理
之要。然他经岂不可以穷理？但他经论其义，《春秋》因
其行事，是非较著，故穷经为要。尝语学者：且先读《论
语》《孟子》，更读一经，然后看《春秋》。先识得个义理，方可
看《春秋》。《春秋》以何为准？无如《中庸》。欲知中庸无如权，
须是时而为中。若以手足胼胝，闭户不出，二者之间
取中便不是中。若当手足胼胝，则于此为中；当闭户
不出，则于彼为中。权之为言，秤锤之义也。何物为权？
义也？时也只是说得到。义义以上更难说，在人自看。
何如。

《春秋传》为“案”，“经”为断。

〈注〉程子又云：“某年二十时看《春秋》。黄聱隅问某如何看？某答曰：‘以《传》考《经》之事迹，以《经》别《传》之真伪’。”